Inson huquqlari bo‘yicha milliy markaz Andijonda fuqaroning qiynoqqa solinishi kabi holatlarni favqulodda holat sifatida qabul qilish kerakligini bildirdi

Inson huquqlari bo‘yicha milliy markaz bo‘lim boshlig‘i Oybek Ahmatov Xalqaro press-klubning 1-iyul kuni bo‘lib o‘tgan navbatdagi sessiyasida Andijonda fuqaroning ichki ishlar xodimlari tomonidan qiynoqlarga solinishi holatidan kelib chiqib o‘z takliflarini berdi. Bu haqda “Daryo” muxbiri Musulmonbek Ibrohimov xabar bermoqda.

 Oybek Ahmatov. Inson huquqlari bo‘yicha milliy markazi bo‘lim boshlig‘i.
Oybek Ahmatov birinchi galda, mamlakatdagi bunday holatlar favqulodda holat sifatida qabul qilinishi zarurati borligini bildirdi.
“Ikkinchidan, bundan buyon bu kabi har bitta holatning kelib chiqish sabablarini chuqur o‘rganish va tub ildizlarigacha yetib borishni yo‘lga qo‘yish kerak. Uchinchidan, Oliy sudga Jinoyat kodeksining 235-moddasini (Qiynoqqa solish va boshqa shafqatsiz, g‘ayriinsoniy yoki qadr-qimmatni kamsituvchi muomala hamda jazo turlarini qo‘llash) odil sudlov jarayonida qo‘llash amaliyotini umumlashtirish tavsiya etiladi”, — dedi milliy markaz vakili Ahmatov.
Uning qo‘shimcha qilishicha, inson huquqlari, erkinliklari va qonuniy manfaatlariga bevosita daxldor sohalarda ishlaydigan hamda xizmat vazifasini olib boradigan barcha toifadagi kadrlarni inson huquqlari sohasi bo‘yicha o‘qitish shart.
 O‘zbekistonda huquq-tartibot idoralari rahbarlari inson qadr-qimmatini hurmat qilish bo‘yicha o‘qitiladi
Eslatib o‘tamiz, Andijon shahar ichki ishlar organlari xodimlari tomonidan fuqaroning kaltaklangani natijasida vafot etishi ortidan Inson huquqlari bo‘yicha milliy markaz direktori Almal Saidov Oliy Majlisning Inson huquqlari bo‘yicha vakili Ombudsmanning mintaqaviy vakiliga nisbatan tanqidiy fikrlar bildirgandi. Ombudsman o‘z navbatida Akmal Saidovning tanqidiga javob qaytargandi.
 IIV Andijonda IIB xodimlari qiynoqlaridan vafot etgan fuqaro ishi yuzasidan uzr so‘radi